Anuncio

Para os efectos oportunos, faise público que a Xunta de Goberno da Deputación Provincial de Ourense adoptou, na súa sesión ordinaria do día 14 de setembro de 2026, o acordo de aprobación das bases e convocatoria para a concesión de axudas en especie para adquisición de libros destinadas a persoas menores de idade empadroadas na provincia de Ourense no exercicio 2026, consonte ás seguintes cláusulas:

Primeira.- Obxecto:

É obxecto destas bases a regulación da concesión de axudas en especie para adquisición de libros, destinadas a persoas menores de idade empadroadas en concellos da provincia de Ourense coa finalidade de potenciar os hábitos de lectura e o acceso á cultura deste sector de poboación.

As adquisicións de libros realizaranse dende o 15 de outubro ata o 18 de decembro de 2026. 

Exclúense expresamente destas bases os libros de texto e material escolar. Tampouco serán subvencionables ningún tipo de revista, publicacións periódicas ou análogas.


Segunda.- Natureza Xurídica:

As axudas que se conceden terán carácter de subvención en especie e rexeranse pola Lei 38/2003, do 17 de novembro, Xeral de Subvencións e normativa que a desenvolve; a Lei 9/2007, do 13 de xuño, de subvencións de Galicia e a Ordenanza Xeral de Subvencións da Deputación Provincial de Ourense.


Terceira.- Compatibilidade:

As axudas serán compatibles con calquera outra que puidese percibir coa mesma finalidade doutras institucións públicas ou privadas.

Cuarta.- Beneficiarios:

Poderán ser persoas beneficiarias destas axudas as que reúnan os seguintes requisitos:
1. Nacer no ano 2008 en adiante.
2. Estar empadroadas en algún concello da provincia de Ourense na data de publicación destas bases no Boletín Oficial da Provincia.

Quinta.- Contía das axudas:

As axudas en especie reguladas nestas bases terán como límite a entrega dun libro por persoa beneficiaria, cun custo máximo de 20 euros (IVE incluído). As diferenzas que puidesen existir entre a contía máxima subvencionada e o importe do libro irán por conta da persoa beneficiaria que deberá ser aboada no momento no que adquira o libro.

Sexta.- Procedemento para a adquisición de libro:

A concesión das subvencións realizarase en réxime de concorrencia non competitiva, mediante o procedemento de adquisición de libros regulado na presente base, e ata esgotarse o crédito previsto na base novena.

As persoas beneficiarias poderán adquirir o libro en calquera dos establecementos adheridos á presente convocatoria. Para estes efectos, publicarase unha listaxe destes establecementos na web   https://plandelectura.depourense.gal/establecementos

Para poder recibir a axuda deberá realizarse unha solicitude a través de https://plandelectura.depourense.gal.  Unha vez cubertos os datos requiridos (datos do/a pai/nai ou titor/a, correo electrónico e teléfono de contacto, datos da persoa menor beneficiaria) enviaráselle un código alfanumérico por cada menor ao seu correo electrónico (ou sms) que deberá presentar, xunto co NIF, no establecemento. 

A remisión deste código producirá os efectos dunha resolución de concesión, e deberá ser presentado polas persoas interesadas xunto co seu NIF no establecemento ou librería da súa elección.

A entrega do libro producirase cando o/a pai/nai ou titor/a do beneficiario/a confirme a compra por medio dun correo electrónico (ou sms) que se lle enviará nese instante.
Habilítase unha única canle para a recepción das incidencias sobre o procedemento para a adquisición de libros mediante un formulario en https://plandelectura.depourense.gal/incidencias 

Sétima.- Establecementos comerciais:

Poderán acollerse a este programa os comercios que dispoñan dun establecemento nalgún municipio da provincia de Ourense e estean facultados segundo o epígrafe 659.4 do Real Decreto Lexislativo 1175/1990, do 28 de setembro, polo que se aproban as tarifas e a instrución do Imposto sobre Actividades Económicas, Comercio para a venda polo miúdo de libros, periódicos, artigos de papelería e escritorio, e artigos de debuxo e belas artes.

O establecemento comercial que queira participar deberá presentar unha solicitude de participación ante a Deputación Provincial de Ourense durante o prazo comprendido entre o 25 de setembro e o 10 de outubro de 2026. Nesta solicitude deberá indicar a súa disposición para participar nesta campaña, os seus datos identificativos, número de conta bancaria e un correo electrónico para as comunicacións. A solicitude deberá presentarse, ata a data indicada a través do Rexistro Xeral da Deputación de Ourense, ben sexa de modo telemático, a través da sede electrónica da Deputación Provincial de Ourense, o ben de modo presencial, en calquera dos lugares previstos no artigo 16.4 da Lei 39/2015, de 1 de outubro, do procedemento administrativo común das administracións públicas.
A solicitude de participación implica a aceptación destas bases e contar cos medios informáticos necesarios para poder executala, sendo os mínimos: un dispositivo electrónico cunha antigüidade inferior a 10 anos con conexión a internet co que poder acceder ao aplicativo de xestión da campaña. 
A solicitude presentarase en modelo normalizado (modelo Anexo I), que incorporará unha declaración responsable de que o establecemento se atopa ao corrente no cumprimento das súas obrigas tributarias e de Seguridade Social e do IAE (modelo Anexo II).
A adhesión ao programa autorizarase mediante resolución administrativa, que será obxecto de publicación no taboleiro de anuncios da sede electrónica da Deputación Provincial de Ourense. A denegación da adhesión ao programa acordarase igualmente mediante resolución administrativa publicada no mesmo medio indicado, e unicamente poderá fundamentarse no incumprimento dos requisitos establecidos no parágrafo primeiro das presentes bases. 

A Deputación Provincial de Ourense facilitará aos establecementos adheridos unha URL, no momento da adhesión, con acceso ao aplicativo mediante usuario e contrasinal, que servirá para poder realizar a venda.

O establecemento introducirá o código facilitado pola persoa beneficiaria no aplicativo e cubrirá os datos do libro escollido (título, editorial, ISBN, base impoñible e IVE). Unha vez que se verifiquen os datos do libro enviaráselle un correo electrónico (ou sms) de confirmación ao pai/nai ou titor/a do beneficiario/a que deberá validar.

A venda efectiva do libro producirase unha vez que a aplicación confirme a validación da compra por correo electrónico (ou sms) por parte do/a pai/nai ou titor/a do beneficiario/a.

O establecemento ten a obriga de comprobar que a identidade do/a pai/nai ou titor/a é a mesma que a da persoa que quere validar a compra. 
Habilítase, para os comerciais adheridos, na zona de xestión de vendas un sistema para comunicar as incidencias e dúbidas. Esta será a única canle para a resolución de problemas. 

Oitava.- Normas de xestión:

O establecemento comercial remitiralle á Deputación Provincial de Ourense a correspondente factura, que deberá presentarse en formato electrónico nos supostos que fixa a Lei 25/2013, do 27 de decembro, de Impulso á factura electrónica e creación do rexistro contable de facturas do Sector Público e deberá  contemplar todos os requisitos formais que se lle esixen, segundo establece o artigo 6 do Real Decreto 1619/2012, do 30 de novembro, polo que se aproba o regulamento polo que se regulan as obrigas de facturación.
O destinatario da factura será a Deputación provincial de Ourense (NIF P3200000B), Rúa Progreso 32, 32003 Ourense e os datos relativos á remisión polo sistema de facturación electrónica son:
Oficina Contable: GE0003179 INTERVENCIÓN
Órgano Xestor: L02000032 DIPUTACIÓN PROVINCIAL DE OURENSE
Unidade Tramitadora: GE0003164 FACENDA

A factura deberá ir acompañada da listaxe dos libros vendidos facilitada polo aplicativo informático de xestión. O número máximo de facturas que presentará cada establecemento non deberá exceder de catro, de periodicidade quincenal, cun prazo máximo de presentación destas facturas, o 31 de decembro de 2026.

O importe máximo que cada establecemento adherido poderá facturar ( cun número máximo de catro facturas) será de: 50.000,00 euros. No suposto de que algún establecemento adherido facture máis do importe indicado, as facturas serán devoltas por incumprimento das presentas bases reguladoras.

O pagamento da factura realizarase no prazo máximo de trinta días naturais dende a data da súa presentación, agás que se proceda á súa devolución por incluír datos incorrectos ou incluír conceptos que non poidan ser obxecto de facturación no marco do programa regulado nas presentes bases. Coa devolución da factura indicarase o motivo da dita devolución, co fin de que as empresas interesadas poidan efectuar as correccións oportunas e presentar correctamente a factura.   

Novena.- FINANCIAMENTO:

O financiamento das subvencións reguladas nesta convocatoria realizarase con cargo á aplicación 33420/22001, ata o esgotamento do crédito orzamentario.
A contía máxima dispoñible para a concesión destas subvencións é de trescentos cincuenta mil euros (350.000,00 euros).
Décima.- PUBLICIDADE DA CONVOCATORIA:
As entidades beneficiarias deberán dar a debida publicidade do apoio obtido a través do concurso. Para estes efectos, será obrigatorio incorporar a imaxe corporativa (logo) oficial, que será facilitado pola Deputación Provincial, e que se incorpora no anexo III, nos seguintes puntos do establecemento:
1. Acceso ao establecemento: Deberá colocarse o logo oficial na entrada principal da librería, nun lugar perfectamente visible desde o exterior.
2. Interior do local: así mesmo, deberá colocarse o logo  nun espazo de alta visibilidade e tránsito dentro da librería (como a zona de caixa, o mostrador principal ou o punto de atención ao cliente).


Décimo primeira.- Entrada en  vigor:

Estas bases reguladoras entrarán en vigor o día seguinte da súa publicación no BOP de Ourense, sen prexuízo da súa publicación na Base de Datos Nacional de Subvencións. 


Notifícolle isto, facéndolle saber que contra o dito acordo poderá formular requirimento de anulación, previo ao recurso contencioso –administrativo, ante o mesmo órgano que o ditou no prazo de dous meses, ou, alternativamente e de forma directa, un recurso contencioso – administrativo ante a Sección do Contencioso-Administrativo do Tribunal de Instancia de Ourense (ou outro que resultase territorialmente competente en aplicación das regras establecidas no artigo 14 da Lei reguladora da xurisdición contencioso – administrativa), igualmente no prazo de dous meses. En ningún caso poderán simultanearse ambos recursos. 
Os prazos computaranse de data a data a partir do día seguinte ao de recepción desta notificación, vencendo no día equivalente do mes natural seguinte ou, de non existir este, no último día do dito mes. No caso de que o día de vencemento sexa inhábil, entenderase prorrogado o dito prazo ao primeiro día hábil seguinte.
Durante o mes de agosto e nos días que median entre o 24 de decembro e o 6 de xaneiro do ano seguinte, ambos inclusive, os días de festas nacionais e os festivos a efectos laborais na respectiva Comunidade Autónoma ou localidade, non correrá o prazo para interpoñer o recurso contencioso-administrativo, salvo para o procedemento para a protección dos dereitos fundamentais no que o mes de agosto terá carácter de hábil.
Non obstante o anterior, poderá interpoñer calquera outro recurso ou acción administrativa ou xudicial que estime procedente.
